คปภ.ปลดล็อกฟีนิกซ์ขายประกัน
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
20 ส.ค. 2554

พบเงินกองทุนบวกเพิ่ม39ล้าน ฟินันซ่าฯมีลุ้นได้ผู้ร่วมทุนใหม่
โพสต์ทูเดย์ — คปภ.ไฟเขียว ฟีนิกซ์ ประกันภัย เปิดขายได้ตามเดิม แต่อีก 3 แห่งยังแก้ปัญหาไม่คืบ
แหล่งข่าวจากสำนักงานคณะกรรมการกำกับและส่งเสริมการประกอบธุรกิจประกันภัย (คปภ.) เปิดเผยว่า ขณะนี้ทาง คปภ.ได้ออกประกาศให้บริษัท ฟีนิกซ์ ประกันภัย (ประเทศไทย) กลับมาประกอบกิจการได้ตามปกติแล้ว หลังจากที่บริษัทสามารถแก้ไขปัญหาเรื่องเงินกองทุนติดลบ และกลับมาเป็นบวกครบถ้วนตามที่กฎหมายกำหนดได้ ซึ่งเมื่อวันที่ 31 พ.ค.ที่ผ่านมา บริษัทมีเงินกองทุนเกินกว่าที่กฎหมายกำหนดอยู่ 39.13 ล้านบาท หลังจากที่เมื่อวันที่ 30 เม.ย.ที่ผ่านมา เงินกองทุนของบริษัทยังติดลบอยู่ 1.53 ล้านบาท และยังถูกคำสั่งห้ามมิให้ขยายธุรกิจจนกว่าจะสามารถดำรงเงินกองทุนครบถ้วนตามกฎหมายกำหนด
อย่างไรก็ตาม คปภ.ยังคงคำสั่งให้บริษัทประกันที่มีปัญหาเรื่องเงินกองทุนติดลบอีก 3 แห่ง หยุดรับประกันเป็นการชั่วคราวต่อไปจนกว่าจะมีคำสั่งเปลี่ยนแปลง ประกอบด้วย บริษัท ลิเบอร์ตี้ประกันภัย ที่เมื่อวันที่ 31 พ.ค.ที่ผ่านมา เงินกองทุนยังติดลบ 121.03 ล้านบาท ลดลงเมื่อเทียบกับวันที่ 30 เม.ย.ที่ผ่านมา ที่เงินกองทุนยังติดลบ 133.97 ล้านบาท 
นอกจากนี้ยังมีบริษัท เอพีเอฟ อินเตอร์เนชันแนล อินชัวรันส์ ที่เมื่อวันที่ 31 พ.ค.ที่ผ่านมา เงินกองทุนยังติดลบ 292.51 ล้านบาท เพิ่มขึ้นเมื่อเทียบกับวันที่ 30 เม.ย.ที่ผ่านมา ที่เงินกองทุนยังติดลบ 114.35 ล้านบาท ส่วนบริษัท ฟินันซ่าประกันชีวิตนั้น ขณะนี้ยังคงถูกคำสั่งควบคุมกิจการอยู่ โดยเงินกองทุนเมื่อวันที่ 31 พ.ค.ที่ผ่านมายังติดลบ 941.70 ล้านบาท ลดลงเมื่อเทียบกับวันที่ 30 เม.ย.ที่ผ่านมา ที่เงินกองทุนยังติดลบ 942.89 ล้านบาท
แหล่งข่าวจากคณะกรรมการควบคุมกิจการบริษัท ฟินันซ่าประกันชีวิต เปิดเผยว่า การแก้ไขปัญหาของบริษัท ฟินันซ่าประกันชีวิต อยู่ระหว่างคัดเลือกนักลงทุนรายใหม่ ซึ่งมีผู้สนใจเสนอตัวเข้ามา 4 ราย แบ่งเป็นนักลงทุนต่างชาติจากเอเชีย 1 ราย และนักลงทุนไทย 3 ราย โดยตั้งแต่เดือน ก.ค.ที่ผ่านมา คณะกรรมการได้เปิดโอกาสให้นักลงทุนแต่ละรายทยอยกันเข้ามาดูข้อมูลของบริษัท ฟินันซ่าประกันชีวิตแล้ว ทั้งในเรื่องของหนี้สิน ทรัพย์สิน คุณภาพหนี้สิน รวมถึงยอดกรมธรรม์ที่มีอยู่ เพื่อให้นักลงทุนนำกลับไปใช้เป็นข้อมูลในการคำนวณราคาหุ้น และยื่นเรื่องให้คณะกรรมการพิจารณาต่อไป
“คณะกรรมการคาดว่าปลายเดือน ก.ย.นี้ คงได้ข้อสรุปว่าใครจะมาเป็นเจ้าของรายใหม่ของฟินันซ่าประกันชีวิต ซึ่งก็เป็นไปตามระยะเวลาที่คณะกรรมการตั้งไว้ เพราะคณะกรรมการเองก็อยากให้ได้ข้อยุติโดยเร็วที่สุด ซึ่งหากยืดเยื้อออกไปนานเท่าไหร่ก็อาจจะส่งผลต่อสถานะของบริษัทมากขึ้น เมื่อรายได้ที่เข้ามาบริษัทอาจไม่เพียงพอกับค่าใช้จ่ายที่เกิดขึ้น หลังจากที่บริษัทได้ถูกคำสั่งให้เข้าไปควบคุมกิจการ และหยุดขายตั้งแต่วันที่ 26 เม.ย.ที่ผ่านมา” แหล่งข่าวเปิดเผย